Teté Puebla

{}
Delsa Esther Puebla Viltre  (alizaliwa 9 Desemba 1940), anayejulikana kwa nom de guerre Teté Puebla, ni mwanasiasa wa Kuba(Cuba) na mpiganaji wa zamani wa msituni. Yeye ni mkuu wa Ofisi ya Cuba ya Masuala ya Wanajeshi Wastaafu (kwa Kihispania: Oficina de Atención a Combatientes) na ni mjumbe wa bunge la Cuba, National Assembly of People's Power, akiwakilisha Havana. Wakati wa Mapinduzi ya Cuba, Puebla alipigana kama mmoja wa wapiganaji mahiri wa msituni wa Fidel Castro katika milima ya Sierra Maestra akiwa sehemu ya Kikosi cha Wanawake cha Mariana Grajales. Mnamo Julai 1996 alipandishwa cheo kuwa brigedia jenerali katika Jeshi la Mapinduzi ya Cuba, na hivyo kuwa mwanamke wa kwanza jenerali katika historia ya taifa hilo.

 Maisha ya awali 
Puebla alizaliwa Yara, katika vilima vya milima ya Sierra Maestra ambako baadaye angepigana kama mpiganaji wa msituni. Alitoka katika familia kubwa ya wakulima iliyokuwa na watoto tisa, na Puebla alilelewa na babu na bibi zake.

 Mapinduzi ya Cuba 
Ukandamizaji mkali wa vikosi vya mauaji vya dikteta Fulgencio Batista huko Yara ulimfanya Puebla kuanza kuwaunga mkono wapinzani wa serikali tangu akiwa mdogo. Mwaka 1956, aliacha shule huko Manzanillo ili kujiunga na Harakati ya Tarehe 26 Julai (M-26-7), wanaharakati wa kikomunisti waliokuwa wakipigana kumuondoa Batista madarakani. Msaada wake wa siri kwa harakati hiyo ulijumuisha kusafirisha silaha, dawa, na fedha kwenda kwa wanaharakati. Puebla pia alishiriki katika hujuma ndogo dhidi ya serikali, ikiwemo kukata nyaya za umeme na kuchana matairi ya magari ya polisi. Mwaka 1957 aliingia katika milima ya Sierra Maestra kujiunga na jeshi la wanaharakati baada ya ushirikiano wake na waasi kufichuliwa kwa serikali na mwanachama wa M-26-7 aliyekamatwa. Akiwa milimani, alikutana na kufanya kazi na mratibu wa harakati Celia Sánchez, aliyekuwa akijulikana kama “mama” wa majeshi ya waasi.

Kiongozi wa wanaharakati Fidel Castro aliunda Kikosi cha Wanawake cha Mariana Grajales mnamo Septemba 1958, kikundi cha wanawake kumi na watatu ambacho aliwafundisha binafsi kupiga risasi. Castro alitangaza kuwa kikosi hicho kingekuwa kitengo chake binafsi cha walinzi. Puebla aliteuliwa kuwa naibu kamanda. Wanachama wa Marianas walishiriki mapigano mara kadhaa na pia walifanya kazi kama wakimbiza ujumbe kwa jeshi. Walikuwa wamepewa M1 carbine, ambazo zilikuwa nyepesi na rahisi kubeba kuliko silaha ambazo kwa kawaida zilitolewa kwa wapiganaji wa msituni.

 Baada ya vita 
Mnamo Januari 1959, baada ya Batista kukimbia Cuba na ushindi wa wanamapinduzi wa Castro, Puebla alirejea Santiago de Cuba. Aliteuliwa kuwa mkurugenzi wa Idara ya Huduma kwa Waathiriwa wa Vita, na katika miaka yote ya 1960, aliwahudumia waathiriwa wa utawala wa Batista, uasi wa Escambray na waathiriwa wa uvamizi wa Ghuba ya Nguruwe uliodhaminiwa na Marekani.

Puebla pia alihudumu katika nyadhifa mbalimbali za serikali na kijeshi katika miaka ya 1960 na 1970, zikiwemo kazi katika Idara ya Elimu. Mwaka 1985 aliteuliwa kuwa mkurugenzi wa Idara ya Huduma kwa Wanajeshi Wastaafu na Mashahidi wa Mapinduzi. Mwaka 1994 alipandishwa cheo kuwa kanali, na tarehe 24 Julai 1996 alipandishwa kuwa brigedia jenerali, na hivyo kuwa mwanamke wa kwanza afisa jenerali katika historia ya Cuba.

Kuanzia  mwaka 2017, Puebla ni mjumbe wa National Assembly of People's Power, bunge la Cuba. Tarehe 2 Desemba 2001, alitunukiwa Shujaa wa Jamhuri ya Cuba na Fidel Castro, heshima ya juu kabisa nchini Cuba.

 Maisha binafsi 
Mwaka 1960, Puebla aliolewa na Raúl Castro Mercader, brigedia jenerali wa Jeshi la Mapinduzi ya Cuba. Wana watoto watatu: Fidel, Raúl na Laura.

 Tazama pia 

 Mariana Grajales Cuello
 Celia Sánchez

 Marejeo 

Jamii:WikiGap JWK 2026